HU
2023.9.29.
Az Európai Unió Hivatalos Lapja
C 349/135
1.6.
Az EGSZB megerősíti, hogy támogatja az alternatív üzemanyagok infrastruktúrájáról szóló rendeletet (AFIR).
A hatóságoknak biztosítaniuk kell, hogy ahol szükséges, alternatív üzemanyagok és töltőállomások álljanak rendelkezésre (3).
A 2030-as köztes cél teljesítéséhez több mint 50 000 nyilvánosan hozzáférhető töltőre lenne szükség, amelyek közül 35 000-nek nagy teljesítményű, megawattos töltést lehetővé tevő modellnek kellene lennie.
Mintegy 700 hidrogéntöltő állomásra is szükség lenne.
1.7.
Tekintettel az Európai Bizottság hatásvizsgálatának korlátaira, az EGSZB kéri, hogy az elért eredményekről szóló jelentésben szorosan és rendszeresen kövessék nyomon a fejleményeket, beleértve az ellátási lánc mélyreható értékelését is, hogy elkerülhetők legyenek a zavarok, és jobban tükröződjön a közlekedés szén-dioxid-mentesítésének regionális szintű hatása.
1.8.
Korábbi véleményeivel (4) összhangban az EGSZB megjegyzi, hogy az elektromos és hidrogénüzemű erőátviteli rendszerek minden előnye ellenére a „kipufogógáz-megközelítésen” alapuló rendeletjavaslatot más szakpolitikai eszközökkel kell kiegészíteni annak érdekében, hogy ösztönözzék a megújuló, nem fosszilis üzemanyagok használatát a flotta belső égésű motorral működő részében.
Az „Irány az 55 %!” intézkedéscsomagnak biztosítania kell az életciklus-z­ szemléletet, és el kell kerülnie, hogy a közúti közlekedés dekarbonizációja az értéklánc magasabb szintjén a termelésoldali kibocsátás növekedéséhez vezessen.
1.9.
Az EGSZB hangsúlyozza, hogy olyan szakpolitikai keretre van szükség, amely a munkavállalók számára méltányos módon ösztönzi a dekarbonizációt.
Ezen belül megfelelő finanszírozást kell biztosítani a dekarbonizációs menetrend következtében nehézségekkel küzdő régiók számára, a szociális partnerekkel közösen kidolgozott tervek révén minden szinten (telephelyek, vállalatok, régiók és ágazatok) fel kell készülni a változásokra, a hatóságoknak és a vállalatoknak pedig jelentős erőfeszítéseket kell tenniük a munkavállalók átképzése és továbbképzése érdekében.
1.10.
Az EGSZB egy olyan CO2-kibocsátáscsökkentési pályát szorgalmaz, amely összhangban van az ipari ágazat transzformációs képességével, és amely a költségek és a működési hatékonyság tekintetében a fuvarozók igényeinek is megfelel.
A javasolt célértékeknek összeegyeztethetőnek kell lenniük a meglévő termelőlétesítmények átalakításához és újak építéséhez, a töltőinfrastruktúra kiépítéséhez, a kulcsfontosságú alkatrészekkel és nyersanyagokkal való ellátás biztosításához, a vezető piacok létrehozásához és a munkaerő képzéséhez szükséges idővel.
1.11.
Az EGSZB hangsúlyozza, hogy a dekarbonizáció ütemének (a flotta tekintetében) összhangban kell lennie az európai zöld megállapodáshoz kapcsolódó ipari terv és az ágazat kiemelt európai ellátási láncainak, például a tiszta hidrogénnek, az akkumulátoroknak és a mikroelektronikának a fejlesztéséhez hozzájáruló közös európai érdeket szolgáló fontos projektek (IPCEI) végrehajtásával.
1.12.
Az EGSZB hangsúlyozza továbbá, hogy kapacitásépítést kell biztosítani, és támogatni kell a fuvarozókat és egyéb szereplőket – különösen a kkv-kat – abban, hogy eleget tegyenek a rendelet által bevezetett jelentéstételi kötelezettségeknek.
2.
Háttér 2.1.
2014 októberében az EU állam- és kormányfői (5) kötelező érvényű célkitűzést fogadtak el arra, hogy az EU teljes gazdaságában 2030-ig legalább 40 %-kal csökkentik az üvegházhatást okozó gázok (ÜHG) kibocsátását az 1990-es szinthez képest.
Ez a célkitűzés globális előrejelzéseken alapult, amelyek megfelelnek az éghajlatváltozásra vonatkozó Párizsi Megállapodásban (21. éghajlatváltozási konferencia) (6) foglalt középtávú időcélnak.
(3)
(4)
(5) (6)
Az Európai Gazdasági és Szociális Bizottság véleménye – Javaslat európai parlamenti és tanácsi rendeletre az alternatív üzemanyagok infrastruktúrájának kiépítéséről, valamint a 2014/94/EU európai parlamenti és tanácsi irányelv hatályon kívül helyezéséről (COM (2021) 559 final – 2021/0223 (COD)); A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának – Az alternatív üzemanyagok infrastruktúrájának gyors kiépítését támogató kiegészítő intézkedések ismertetését célzó, stratégiai megvalósítási terv (COM(2021) 560 final)(HL C 152., 2022.4.6., 138. o.).
Az Európai Gazdasági és Szociális Bizottság véleménye – Javaslat európai parlamenti és tanácsi rendeletre az új személygépkocsikra és az új könnyű haszongépjárművekre vonatkozó kibocsátási követelményeknek a könnyű haszongépjárművek CO2-kibocsátásának csökkentésére irányuló uniós integrált megközelítés keretében történő meghatározásáról és a 715/2007/EK rendelet módosításáról (COM(2017) 676 final – 2017/0293 (COD))(HL C 227., 2018.6.28., 52. o.) és az Európai Gazdasági és Szociális Bizottság véleménye – Javaslat európai parlamenti és tanácsi rendeletre az (EU) 2019/631 rendeletnek az új személygépkocsikra és az új könnyű haszongépjárművekre vonatkozó szén-dioxid-kibocsátási előírásoknak az Unió fokozott éghajlatvédelmi törekvéseivel összhangban zajló megerősítése tekintetében történő módosításáról (COM(2021) 556 final – 2021/0197(COD))(HL C 194., 2022.5.12., 81. o.).
Az Európai Tanács 2014. október 24-i következtetései.
https://unfccc.int/process-and-meetings/the-paris-agreement.